CELEX: 32020D0659
Language: el
Date: 2020-05-15 00:00:00
Title: Eκτελεστική απόφαση (ΕΕ) 2020/659 της Επιτροπής της 15ης Μαΐου 2020 σχετικά με το εναρμονισμένο πρότυπο για τον τεχνικό φάκελο που απαιτείται για την αξιολόγηση υλικών, κατασκευαστικών στοιχείων και ηλεκτρικού και ηλεκτρονικού εξοπλισμού, το οποίο εκπονήθηκε προς υποστήριξη της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου

18.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 155/12
               
            
         EΚΤΕΛΕΣΤΙΚΗ ΑΠΟΦΑΣΗ (ΕΕ) 2020/659 ΤΗΣ ΕΠΙΤΡΟΠΗΣ
         της 15ης Μαΐου 2020
         σχετικά με το εναρμονισμένο πρότυπο για τον τεχνικό φάκελο που απαιτείται για την αξιολόγηση υλικών, κατασκευαστικών στοιχείων και ηλεκτρικού και ηλεκτρονικού εξοπλισμού, το οποίο εκπονήθηκε προς υποστήριξη της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 6,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 16 παράγραφος 2 της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου (2), τα υλικά, τα κατασκευαστικά στοιχεία και ο ηλεκτρικός και ηλεκτρονικός εξοπλισμός που έχουν αντεπεξέλθει επιτυχώς σε δοκιμές και μετρήσεις που αποδεικνύουν τη συμμόρφωση προς τις απαιτήσεις του άρθρου 4 της εν λόγω οδηγίας, ή που έχουν αξιολογηθεί σύμφωνα με εναρμονισμένα πρότυπα, των οποίων τα στοιχεία έχουν δημοσιευθεί στην Επίσημη Εφημερίδα της Ευρωπαϊκής Ένωσης, θα πρέπει να τεκμαίρεται ότι ανταποκρίνονται στις απαιτήσεις της οδηγίας που καλύπτεται από τα εν λόγω πρότυπα.
                  
               
                     (2)
                  
                  
                     Με την επιστολή M/499 της 21ης Οκτωβρίου 2011 η Επιτροπή υπέβαλε στην Ευρωπαϊκή Επιτροπή Τυποποίησης (CEN), στην Ευρωπαϊκή Επιτροπή Ηλεκτροτεχνικής Τυποποίησης (Cenelec) και στο Ευρωπαϊκό Ινστιτούτο Τηλεπικοινωνιακών Προτύπων (ETSI) αίτημα για την αναθεώρηση των υφιστάμενων εναρμονισμένων προτύπων και, ενδεχομένως, για την εκπόνηση νέων προτύπων σχετικά με τον τεχνικό φάκελο που απαιτείται για την αξιολόγηση της συμμόρφωσης υλικών, κατασκευαστικών στοιχείων και ηλεκτρικού και ηλεκτρονικού εξοπλισμού με τις απαιτήσεις της οδηγίας 2011/65/ΕΕ.
                  
               
                     (3)
                  
                  
                     Με βάση το αίτημα M/499 της 21ης Οκτωβρίου 2011, η Cenelec αναθεώρησε το υφιστάμενο εναρμονισμένο πρότυπο EN 50581:2012, με αποτέλεσμα την έκδοση του προτύπου EN IEC 63000:2018 το οποίο ορίζει προδιαγραφές για τον τεχνικό φάκελο που απαιτείται για την αξιολόγηση υλικών, κατασκευαστικών στοιχείων και ηλεκτρικού και ηλεκτρονικού εξοπλισμού όσον αφορά τον περιορισμό της χρήσης ορισμένων επικίνδυνων ουσιών. Το εν λόγω νέο πρότυπο EN IEC 63000: 2018 βασίζεται στο υφιστάμενο διεθνές πρότυπο IEC 63000: 2016, το οποίο, με τη σειρά του, βασίζεται στο εναρμονισμένο πρότυπο EN 50581:2012.
                  
               
                     (4)
                  
                  
                     Η Επιτροπή, από κοινού με τη Cenelec, αξιολόγησε κατά πόσον το πρότυπο EN ISO 63000:2018 που εκπόνησε η Cenelec συμμορφώνεται με το αίτημα M/499 της 21ης Οκτωβρίου 2011.
                  
               
                     (5)
                  
                  
                     Το πρότυπο EN IEC 63000: 2018 που εκπόνησε η Cenelec ικανοποιεί τις απαιτήσεις τις οποίες αποσκοπεί να καλύψει και οι οποίες καθορίζονται στην οδηγία 2011/65/ΕΕ. Επομένως, είναι σκόπιμο να δημοσιευτούν τα στοιχεία αναφοράς αυτού του προτύπου στην Επίσημη Εφημερίδα της Ευρωπαϊκής Ένωσης.
                  
               
                     (6)
                  
                  
                     Δεδομένου ότι το νέο πρότυπο EN IEC 63000: 2018 αντικαθιστά το πρότυπο EN 50581: 2012, είναι αναγκαίο να αποσυρθούν τα στοιχεία αναφοράς του προτύπου EN 50581:2012 από την Επίσημη Εφημερίδα της Ευρωπαϊκής Ένωσης (3). Για να δοθεί στους κατασκευαστές επαρκής χρόνος για την προσαρμογή των προϊόντων τους στο νέο πρότυπο, είναι αναγκαίο να αναβληθεί η απόσυρση των στοιχείων αναφοράς του εναρμονισμένου προτύπου EN 50581:2012.
                  
               
                     (7)
                  
                  
                     Η συμμόρφωση με εναρμονισμένο πρότυπο συνιστά τεκμήριο συμμόρφωσης με τις αντίστοιχες βασικές απαιτήσεις που προβλέπονται στην ενωσιακή νομοθεσία εναρμόνισης από την ημερομηνία δημοσίευσης των στοιχείων αναφοράς του οικείου προτύπου στην Επίσημη Εφημερίδα της Ευρωπαϊκής Ένωσης. Συνεπώς, η παρούσα απόφαση θα πρέπει να αρχίσει να ισχύει την ημέρα της δημοσίευσής της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα στοιχεία αναφοράς του εναρμονισμένου προτύπου για τον τεχνικό φάκελο που απαιτείται για την αξιολόγηση υλικών, κατασκευαστικών στοιχείων και ηλεκτρικού και ηλεκτρονικού εξοπλισμού, το οποίο εκπονήθηκε προς υποστήριξη της οδηγίας 2011/65/ΕΕ, στοιχεία τα οποία αναφέρονται στο παράρτημα I της παρούσας απόφασης, δημοσιεύονται στην Επίσημη Εφημερίδα της Ευρωπαϊκής Ένωσης.
         
         
            Άρθρο 2
            Τα στοιχεία αναφοράς του εναρμονισμένου προτύπου για τον τεχνικό φάκελο που απαιτείται για την αξιολόγηση υλικών, κατασκευαστικών στοιχείων και ηλεκτρικού και ηλεκτρονικού εξοπλισμού, το οποίο εκπονήθηκε προς υποστήριξη της οδηγίας 2011/65/ΕΕ, στοιχεία τα οποία αναφέρονται στο παράρτημα ΙI της παρούσας απόφασης, αποσύρονται από την Επίσημη Εφημερίδα της Ευρωπαϊκής Ένωσης από την ημερομηνία που καθορίζεται στο εν λόγω παράρτημα.
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 15 Μαΐου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 316 της 14.11.2012, σ. 12.
         
            (2)  Οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (ΕΕ L 174 της 1.7.2011, σ. 88).
         
            (3)  ΕΕ L 363 της 23.11.2012, σ. 6.
      
      
         
            ΠΑΡΑΡΤΗΜΑ I
            
                        Αριθ.
                     
                     
                        Στοιχεία αναφοράς του προτύπου
                     
                  
                        1.
                     
                     
                        EN IEC 63000:2018
                        Τεχνικός φάκελος για την αξιολόγηση ηλεκτρικών και ηλεκτρονικών προϊόντων σε σχέση με τον περιορισμό της χρήσης επικίνδυνων ουσιών (IEC 63000:2016)
                     
                  
      
      
         
            ΠΑΡΑΡΤΗΜΑ ΙI
            
                        Αριθ.
                     
                     
                        Στοιχεία αναφοράς του προτύπου
                     
                     
                        Ημερομηνία απόσυρσης
                     
                  
                        1.
                     
                     
                        EN 50581:2012
                        Τεχνικός φάκελος για την αξιολόγηση ηλεκτρικών και ηλεκτρονικών προϊόντων σε σχέση με τον περιορισμό της χρήσης επικίνδυνων ουσιών
                     
                     
                        18 Νοεμβρίου 2021